Id-Deċiżjoni tal-Kummissjoni
tat-2 ta' Marzu 2004
dwar mezzi ta' protezzjoni li għandhom x'jaqsmu ma' xi annimali ħajjin u ma' prodotti magħmula mill-annimali u li jkunu oriġinaw jew ġejjin mill-Albanija
(notifikata bid-dokument numru K(2004) 618)
(Test b'relevanza għall-ŻEE)
(2004/225/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/496/KKE tal-15 ta' Lulju 1991 li tistabbilixxi l-prinċipji li jirregolaw l-organizzazzjoni tal-kontrolli veterinarji fuqannimali li jiddaħħlu fil-Komunità minn pajjiżi terzi, filwaqt li temenda d-Direttivi 89/662/KKE, 90/425/KKE u 90/675/KKE(1), u b'mod parikolari l-Artikolu 18 tagħha [1],
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-kontrolli veterinarji fuq prodotti li jiddaħħlu fil-Komunità minn pajjiżi terzi [2], u b'mod partikolari l-Artikolu 22 tagħha,
Billi:
(1) Id-Deċiżjoni tal-Kummissjoni 94/621/KE ta' l-20 ta' Settembru 1994 fuq miżuri ta' protezzjoni li għandhom x'jaqsmu ma' annimali ħajjin u ma' prodotti magħmula mill-annimali u li joriġinaw fl-Albanija [3] jew li jkunu ġejjin mill-Albanija ġiet mibdula sostanzjalment u diversi drabi [4]. L-imsemmija Deċiżjoni għandha tiġi kkodifikata biex l-affarijiet ikunu ċari u raġonevoli.
(2) Fl-Albanija instabu każi ta' kolera.
(3) L-eżistenza tal-kolera fl-Albanija tista' tikkostitwixxi periklu serju għas-saħħa pubblika.
(4) Fl-assenza ta' nuqqas ta' garanzija għas-saħħa mill-awtoritajiet Albaniżi, għandhom jiġu projbiti l-importazzjoni ta' molluski bivalvi, ekinodermi, tunikat u kull gastropodi tal-baħar ieħor, kif ukoll ħut ħaj u frott tal-baħar bil-qoxra li jkun oriġina jew ġej mill-Albanija.
(5) Il-miżuri li qed jittieħdu f'din id-Deċiżjoni jaqblu ma' l-opinjoni mogħtija mill-Kumitat Permanenti fuq il-Katina ta' l-Ikel u s-Saħħa ta' l-Annimali.
ADOTTAT DIN ID-DEĊIŻJONI:
Artikolu 1
L-Istati Membri għandhom jipprojbixxu l-importazzjoni ta' molluski bivalvi, ekinodermi, tunikat u gastropodi tal-baħar ta' kull forma, kif ukoll ħut ħaj u frott tal-baħar bil-qoxra li joriġina jew ikun ġej mill-Albanija.
Artikolu 2
Id-Deċiżjoni 94/621/KE hi rrevokata.
Ir-referenzi għad-Deċiżjoni rrevokata għandhom jiġu interpretati bħala referenzi għal din id-Deċiżjoni u għandhom jiġu mifhuma skond it-tabella ta' korrellazzjonijiet fl-Anness II.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fit-2 ta' Marzu 2004.